**Dulce vrajă**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Cântam romanţe la căderea serii

Şi mustul dulce-al inimilor noastre

Îl tescuiam prin genele tăcerii

Să-l bem apoi din cupele albastre.

Nebuni de dor şi beţi de împlinire

Ne întrebam ce-mi eşti şi cine-ţi sunt:

Tu eşti biletul meu spre fericire,

Eu căutând mereu în amănunt

Răspuns la nerostita întrebare

Ca pe un fruct oprit păzit de zei,

N-accept, iubite, nicio amânare

Să stoarcem visele acestea. Vrei?

- O poezie-i orișice secundă

Când o culeg din palma ta flămând,

Clepsidra lângă tine e rotundă

Că mi-am dorit mai multe vieți la rând

Fructul oprit de zei, femeia-floare,

Și-n fiecare anotimp aleg

Să fii minutul meu de sărbătoare

Că numai lângă tine sunt întreg.

Îmi place vraja care mă cuprinde

Când sorb aroma dulce de pe sân,

Să stoarcem visele că mi se-aprinde

Toamna în ochi și nu vreau s-o amân.

Liliana Trif Ioan Grigoraș

Din volumul Ca și cum am împărți aceeași inimă -

Editura PIM Iași - 2016